# ประธานาธิบดีสหรัฐ

| ประธานาธิบดี แห่งสหรัฐอเมริกา |
| --- |
| ตราประจำตำแหน่ง |
| ธงประจำตำแหน่ง |
| **ผู้ดำรงตำแหน่งคนปัจจุบัน ดอนัลด์ ทรัมป์** ตั้งแต่ 20​ มกราคม​ 2025 |
| การเรียกขาน | ท่านประธานาธิบดี  (ไม่เป็นทางการ) ฯพณฯ  (ทางการ) ท่านผู้นำ  (การทูตระหว่างประเทศ) |
| จวน | ทำเนียบขาว |
| ผู้แต่งตั้ง | คณะผู้เลือกตั้ง |
| วาระ | คราวละ 4 ปี และไม่เกิน 2 สมัย |
| ผู้ประเดิมตำแหน่ง | จอร์จ วอชิงตัน |
| สถาปนา | 4 มีนาคม 1789 (1789-03-04) |
| เงินตอบแทน | 400,000 ดอลลาร์สหรัฐต่อปี |
| เว็บไซต์ | www.whitehouse.gov |

**ประธานาธิบดีสหรัฐ** (อังกฤษ: *President of the United States*; ย่อ: POTUS) เป็นประมุขแห่งรัฐและหัวหน้ารัฐบาลของสหรัฐอเมริกา ประธานาธิบดีมีอำนาจสั่งการฝ่ายบริหารของรัฐบาลกลางและเป็นผู้บัญชาการทหารสูงสุดของกองทัพสหรัฐ

หมวด 2 แห่งรัฐธรรมนูญ บัญญัติให้ประธานาธิบดีมีอำนาจหน้าที่บังคับใช้กฎหมายส่วนกลาง รับผิดชอบแต่งตั้งข้ารัฐการฝ่ายบริหาร ข้ารัฐการทูต ข้ารัฐการประจำ และข้ารัฐการตุลาการในส่วนกลาง ทั้งมีอำนาจทำสนธิสัญญาเมื่อได้รับคำแนะนำและยินยอมของวุฒิสภา นอกจากนี้ ประธานาธิบดีมีอำนาจอภัยโทษ ลดโทษ เปลี่ยนโทษ เรียกและเลื่อนประชุมสมัยวิสามัญแห่งสภาทั้งสองของรัฐสภา ประธานาธิบดียังมีบทบาทนำในการออกกฎหมายระดับสหพันธรัฐ และการดำเนินนโยบายในประเทศ ในสมัยหลัง ประธานาธิบดีมีการใช้คำสั่งของฝ่ายบริหาร ออกข้อบังคับหน่วยงานและการแต่งตั้งตุลาการเพื่อดำเนินนโยบายเพิ่มขึ้น และนับแต่สถาปนาประเทศเป็นต้นมา ประธานาธิบดีและรัฐบาลกลางมีอำนาจเพิ่มขึ้นเรื่อย ๆ และแม้ปัจจุบันไม่มีอำนาจนิติบัญญัติอย่างเป็นทางการนอกเหนือไปจากการลงนามและยับยั้งร่างกฎหมายที่รัฐสภาอนุมัติ แต่ประธานาธิบดีก็แบกรับความรับผิดชอบขนานใหญ่ในการกำหนดวาระประชุมพรรค รวมถึงกำหนดนโยบายการต่างประเทศและการในประเทศด้วย

ประธานาธิบดีมาจากการเลือกตั้งโดยอ้อมผ่านทางคณะผู้เลือกตั้ง (electoral college) ต้องมีอายุไม่ต่ำกว่าสามสิบห้าปี ดำรงตำแหน่งวาระละสี่ปี สามารถดำรงตำแหน่งไม่เกินสองวาระ ซึ่งบัญญัติไว้ในการแก้ไขรัฐธรรมนูญครั้งที่ 22 ที่ได้รับการอนุมัติในปี 1951 ที่ผ่านมามีรองประธานาธิบดี 9 คนที่ได้ขึ้นสืบตำแหน่งประธานาธิบดีเนื่องจากประธานาธิบดีลาออกหรือเสียชีวิตขณะยังไม่ครบวาระ โดยสรุป สหรัฐมีประธานาธิบดีแล้ว 46 คน 59 วาระ

สำนักงานและที่พักของประธานาธิบดีเรียกว่าทำเนียบขาว ตั้งอยู่ที่กรุงวอชิงตัน ดี.ซี. ประธานาธิบดียังได้รับสิทธิ์ใช้คณะทำงานและสิ่งอำนวยความสะดวกในทำเนียบขาวอย่างเต็มที่ รวมถึงบริการทางการแพทย์ การพักผ่อน การดูแบบบ้าน และระบบรักษาความปลอดภัย ประธานาธิบดีมีเครื่องบินชื่อแอร์ฟอร์ซวัน ไว้สำหรับเดินทางระยะไกล ประธานาธิบดีได้รับค่าตอบแทนทั้งสิ้น 400,000 ดอลลาร์ต่อปี พร้อมด้วยสิทธิประโยชน์อื่นในแต่ละปีที่ดำรงตำแหน่ง นอกจากนี้ ยังได้รับสิทธิพิเศษบางอย่างหลังพ้นจากตำแหน่งเป็นระยะเวลาช่วงหนึ่ง

เนื่องด้วยความเป็นอภิมหาอำนาจของสหรัฐ ตำแหน่งประธานาธิบดีสหรัฐจึงถือเป็นบุคคลที่ทรงอำนาจที่สุดในโลก ประธานาธิบดีคนปัจจุบันคือ ดอนัลด์ ทรัมป์ ดำรงตำแหน่งตั้งแต่ 20 มกราคม 2025 ถือเป็นประธานาธิบดีคนที่สองถัดจากโกรเวอร์ คลีฟแลนด์ ที่ได้ดำรงตำแหน่งสมัยที่สองแบบไม่ต่อเนื่อง

## อำนาจประธานาธิบดี

ว่าด้วยอำนาจทางทหารของประธานาธิบดี หมวด 2 แห่งรัฐธรรมนูญยังบัญญัติให้ *"ประธานาธิบดีเป็นผู้บัญชาการทหารบกและทหารเรือ ตลอดจนของกำลังอาสาของนานารัฐเมื่อมีการเรียกระดมให้เข้ารับใช้ชาติสหรัฐ"* ประธานาธิบดีถือเป็นผู้บังคับบัญชาขึ้นตรงของหน่วยบัญชาการรบรวม (CCMD) เป็นผู้มีอำนาจสั่งใช้กำลังรบ กระทำปฏิบัติการทางทหารและสั่งใช้อาวุธนิวเคลียร์ แต่ไม่มีอำนาจประกาศสงคราม อันเป็นอำนาจของสภาคองเกรส

ว่าด้วยอำนาจทางนิติบัญญัติของประธานาธิบดี ประธานาธิบดีเป็นผู้ลงนามขั้นสุดท้ายในการประกาศใช้กฎหมายที่ผ่านสภาคองเกรสแล้ว ประธานาธิบดียังได้รับอำนาจยับยั้งร่างกฎหมายที่ผ่านสภาคองเกรส แต่ถ้าสภาคองเกรสจะยืนยันจะผ่านร่างกฎหมายที่ถูกยับยั้งจะต้องใช้เสียงสองในสามของที่ประชุมสองสภา นอกจากนี้ หากเกิดวิกฤตการณ์ในหรือนอกประเทศซึ่งจำเป็นต้องได้รับพิจารณาอย่างเร่งด่วน แต่อยู่นอกสมัยการประชุมรัฐสภาสมัยสามัญ ประธานาธิบดีมีอำนาจในการเรียกประชุมรัฐสภาสมัยวิสามัญ

ว่าด้วยอำนาจทางตุลาการของประธานาธิบดี ประธานาธิบดีเป็นผู้เสนอชื่อแต่งตั้งผู้พิพากษาศาลส่วนกลาง อันได้แก่ ศาลอุทธรณ์สหรัฐ ศาลสูงสุดสหรัฐ ผู้พิพากษาที่ถูกเสนอชื่อจะต้องได้รับการรับรองจากวุฒิสภาก่อนเข้าทำหน้าที่ นอกจากนี้ ประธานาธิบดียังมีอำนาจในการลงนามอภัยโทษหรือนิรโทษกรรมให้แก่บุคคล

## อ้างอิง

## ดูเพิ่ม

* รายชื่อประธานาธิบดีสหรัฐ
* สุภาพสตรีหมายเลขหนึ่งสหรัฐ
* รายนามสุภาพสตรีหมายเลขหนึ่งสหรัฐ
* รองประธานาธิบดีสหรัฐ

## แหล่งข้อมูลอื่น

|  |
| --- |
|

Hail to the Chief

---

*หากมีปัญหาในการเล่นไฟล์นี้ ดูที่วิธีใช้สื่อ* |

เว็บไซต์อย่างเป็นทางการ
* "Executive Office of the President". คลังข้อมูลเก่าเก็บจากแหล่งเดิมเมื่อ 2008-01-12. สืบค้นเมื่อ 2005-10-07.
* "White House". คลังข้อมูลเก่าเก็บจากแหล่งเดิมเมื่อ 2017-12-14. สืบค้นเมื่อ 2009-01-21.

เว็บไซต์ประวัติประธานาธิบดี
* A New Nation Votes: American Election Returns, 1787–1825 เก็บถาวร 2007-05-12 ที่ เวย์แบ็กแมชชีน– Presidential Election Returns including town and county breakdowns.
* "Life Portraits of the American Presidents". *C-SPAN*. สืบค้นเมื่อ 2005-10-07.– A companion website for the C-SPAN television series: *American Presidents: Life Portraits*
* "Presidential Documents from the National Archives". สืบค้นเมื่อ 2007-03-21.– A collection of letters, portraits, photos, and other documents from the National Archives
* "The American Presidency Project". *UC Santa Barbara*. สืบค้นเมื่อ 2005-10-07.– A collection of over 67,000 Presidential documents
* The History Channel: US Presidents เก็บถาวร 2010-03-07 ที่ เวย์แบ็กแมชชีน

เว็บไซต์เบ็ดเตล็ด
* "All the President's Roles". *Ask Gleaves*. คลังข้อมูลเก่าเก็บจากแหล่งเดิมเมื่อ 2007-09-29. สืบค้นเมื่อ 2006-10-20.– An article analyzing the president's many hats.
* "Allpresidents.org". *Hauenstein Center for Presidential Studies*. คลังข้อมูลเก่าเก็บจากแหล่งเดิมเมื่อ 2003-06-05. สืบค้นเมื่อ 2006-10-18.– An educational site on the American presidency.
* "Presidents' Occupations". สืบค้นเมื่อ 2007-08-20. Listing of every President's occupation (s) before and after becoming the Commander in Chief
* "Presidential Rankings". *Wall Street Journal*. สืบค้นเมื่อ 2005-10-07.– Opinion poll of how great each President is believed to be.
* The Great Republic: Presidents and States of the United States of America, and Comments on American History Classical liberal perspective of Presidential history.
* "The Masonic Presidents Tour". *The Masonic Library and Museum of Pennsylvania*. คลังข้อมูลเก่าเก็บจากแหล่งเดิมเมื่อ 2014-10-12. สืบค้นเมื่อ 2005-10-07.– Brief histories of the Masonic careers of Presidents who were members of the Freemasons.
* "The Presidents". *American Experience*. คลังข้อมูลเก่าเก็บจากแหล่งเดิมเมื่อ 2007-03-05. สืบค้นเมื่อ 2007-03-04.– A PBS site on the American presidency.
* Presidents of the United States: Resource Guides from the Library of Congress